section_heading: Druga utakmica
paragraph_text: U drugu utakmicu, Boston je krenuo agresivnije te su krajem prve četvrtine imali prednost od sedam poena. U drugoj četvrtini, Ray Allen je postigao 5 trica (pritom promašivši samo dva pokušaja), te je tome pridodao još one dvije koje je postigao tijekom prve četvrtine. Sjajna napadačka taktika dovela je Boston do prednosti od čak 14 poena. Krajem prvog poluvremena, zahvaljujući Kobeu Bryantu, Lakersi su napravili seriju 7-0 i smanjili zaostatak na 54:48. U drugo poluvrijeme, Lakersi su krenuli agresivnije te su, početkom treće četvrtine, i preuzeli vodstvo 57:56. Do kraja četvrtine, obje momčadi igrale su izjednačeno te su u četvrtu četvrtinu ušle s izjednačenim rezultatom 72:72. U zadnjoj četvrtini, Rondo je preuzeo odgovornost i s 10 poena donio prednost, a kasnije i pobjedu Celticsima. Rondo je utakmicu završio s triple-double učinkom od 19 poena, 12 skokova i 10 asistencija, a Allen je s 8 postignutih trica postavio novi rekord NBA finala. U redovima Lakersa najefikasniji bio je Pau Gasol s 25 poena i 8 skokova, dok je Bryant susret završio s mizernim šutom 8/24.